[Video’s] Spanning by Mooinooi-boer se borgtoguitspraakMatthew Benson. Foto: Molaole Montsho / ANA Gemoedere het Vrydag weer hoog geloop by die Brits-landdroshof waar Matthew Benson (24) verskyn het in verband met die beweerde skietery van drie mans op ŉ plaas in die Mooinooi-omgewing. Die hof het Vrydag uitspraak gelewer in die borgtogaansoek van Benson wat aangekla word van die moord op Tebogo Ndlovu (24) en poging tot moord op sy twee vriende. Op video’s wat deur ANA geneem is, kan ŉ mens sien hoe Sheila Mopai, ŉ ondersteuner van Ndlovu se familie, luidrugtig met ŉ kennis van Benson praat. Na wat verneem word, is daar woorde verwissel toe die hof vlugtig moes verdaag weens tegniese probleme met die opnametoerusting. Mopai het glo teen dié vrou uitgevaar oor beweringe dat Benson geen berou toon nie. Mopai sê ook een van Benson se ondersteuners het haar daarvan beskuldig dat sy die vrou intimideer. Die polisie het ingegryp om die situasie te ontlont en orde te herstel. Op 22 September tydens die borgtogaansoek het gemoedere ook hoog geloop toe Ndlovu-ondersteuners oor sitplek uitgevaar het. Lees meer en sien die video hier. Ndlovu, van Majakaneng, en sy vriende is glo op 2 Augustus na Benson se plaas naby Mooinooi om skrootmetaal te steel, toe Benson hulle opgemerk en op hulle geskiet het om hulle te verjaag. Ndlovu is tydens die voorval in die been geskiet. Sy vriende het hom opgetel en probeer weghardloop met hom, maar glo agtergelaat aangesien hy te swaar was. Hulle het hom onder ŉ boom gelos en na ŉ berg gehardloop. Toe hulle terugkyk, het hulle Benson en ŉ groep mense gesien waar hulle Ndlovu gelos het. Ndlovu het daarna vermis geraak. Bloed is glo op die toneel gevind, maar sy liggaam is nog nie opgespoor nie. Landdros Jethro Mosime het Vrydag Benson se borgtogaansoek van die hand gewys. Mosime het in sy uitspraak gesê Benson kon nie die hof oortuig dat dit in die belang van geregtigheid sou wees om hom borgtog toe te staan nie. “Die aansoeker bly by sy meisie; hy het geen eiendom van sy eie nie. Daar is ŉ waarskynlikheid dat hy met die ondersoek en getuies kan inmeng,” het Mosime gesê. “Die liggaam word sedert 2 Augustus vermis. Ses mense, onder wie die aansoeker, was op die toneel. Daar is ŉ sterk moontlikheid dat die aansoeker van die liggaam ontslae geraak het. Die polisie soek egter nog na die vermiste persoon.” Benson bly in aanhouding tot sy volgende hofverskyning op 7 November. Lees die vorige berigte oor Matthew Benson op Maroela Media.